古離別
作者：權德輿
朝代：唐

paragraphs: 人生天地間，瞥若六轡馳。
夭壽既常數，奈何生別離。
跡當中人域，正性日已衰。
是非千萬境，杳靄情塵滋。
出門事何常，暫別亦難期。
冉冉歎流景，悠悠限山陂。
盡此一夕歡，華罇會前墀。
雞鳴東方曙，夙駕臨通逵。
欲出強移步，欲留難致辭。
兩情不得已，念此留何爲。
天明去已遠，寂默居人歸。
入門復上堂，怳怳生驚疑。
經履同遊處，猶言常相隨。
覽物或臨盤，翻怪來何遲。
乃知前日歡，本爲今日悲。
特此別後心，寧及未見時。
則知交疎分，久久翻易持。
報君未別後，別後當自知。